b'\n_START_ARTICLE_\nVesna \xc5\xa0kare-O\xc5\xbebolt\n_START_SECTION_\n\xc5\xa0kolovanje i po\xc4\x8deci karijere\n_START_PARAGRAPH_\nOsnovnu \xc5\xa1kolu i gimnaziju zavr\xc5\xa1ila u Osijeku. Diplomirala je 1985. na Pravnom fakultetu u Zagrebu. Potom se vra\xc4\x87a u Osijek; do 1987. godine je pripravnica na \xc5\xbdupanijskom (tada: Okru\xc5\xbenom) sudu u Osijeku. Od 1987. do 1990. godine radi u stru\xc4\x8dnim slu\xc5\xbebama tada\xc5\xa1njega Izvr\xc5\xa1noga vije\xc4\x87a Sabora SRH, kao savjetnica za inozemni protokol.\n_START_SECTION_\nMinistarstvo vanjskih poslova i Ured Predsjednika RH, 1990-ih godina\n_START_PARAGRAPH_\nPo\xc4\x8detkom devedesetih godina primljena je u Ministarstvo vanjskih poslova, gdje radi na otvaranju ureda RH u inozemstvu (Stuttgartu, M\xc3\xbcnchenu). 1991. god. prelazi u Ured Predsjednika Republike, gdje je zadu\xc5\xbeena za odnose s javno\xc5\xa1\xc4\x87u. Od 30. studenoga 1995. bila je \xc4\x8dlanicom Predsjedni\xc4\x8dkoga vije\xc4\x87a, savjetodavnoga tijela Predsjednika Republike Hrvatske; zadu\xc5\xbeena je za pregovore sa pobunjenim Srbima. U razdoblju 1995. - 1997. god. rukovodi procesom mirne reintegracije hrvatskog Podunavlja, obna\xc5\xa1aju\xc4\x87i du\xc5\xbenost predsjednice Nacionalnoga odbora za ostvarivanje programa uspostave povjerenja, ubrzanog povratka i normalizacije \xc5\xbeivota na ratom stradalim podru\xc4\x8djima Republike Hrvatske, te \xc4\x8dlanice Dr\xc5\xbeavnoga povjerenstva za uspostavu ustavnopravnoga poretka Republike Hrvatske na podru\xc4\x8djima Osje\xc4\x8dko-baranjske i Vukovarsko-srijemske \xc5\xbeupanije, koja su tada bila pod upravom UNTAES-a. _NEWLINE_Savjetnicom Predsjednika Republike Hrvatske za politi\xc4\x8dka pitanja bila je od 14. listopada 1998. do 30. travnja 2000. godine.\n_START_SECTION_\nOd 2000. godine: Sabor, Vlada i funkcije u Gradu Velika Gorica\n_START_PARAGRAPH_\nIz Ureda Predsjednika Republike odlazi 30. travnja 2000., kada je - nakon \xc5\xa1to je u velja\xc4\x8di 2000. godine za predsjednika RH izabran Stjepan Mesi\xc4\x87 - na osobni zahtjev razrije\xc5\xa1ena du\xc5\xbenosti zamjenice predstojnika Ureda Predsjednika Republike i du\xc5\xbenosti savjetnice Predsjednika Republike Hrvatske za politi\xc4\x8dka pitanja. U to je vrijeme ve\xc4\x87 na tre\xc4\x87esije\xc4\x8danjskim izborima bila izabrana za zastupnicu u Hrvatskom saboru, na listi HDZ-a._NEWLINE_2. travnja 2000. zajedno s dr. Matom Grani\xc4\x87em i stanovitim brojem drugih vi\xc4\x91enijih \xc4\x8dlanova HDZ-a koji vi\xc5\xa1e nisu vidjeli svoje mjesto u toj stranci, osniva stranku Demokratski centar (DC)._NEWLINE_Od 29. listopada 1998. do 14. rujna 2000. bila je predsjednicom Upravnoga vije\xc4\x87a Hrvatskoga informativno-kulturnog zavoda. Od 1. lipnja 2000. bila je \xc4\x8dlanicom Vije\xc4\x87a Hrvatske izvje\xc5\xa1tajne novinske agencije. Od 29. studenoga 2001. bila je \xc4\x8dlanicom Dr\xc5\xbeavnoodvjetni\xc4\x8dkoga vije\xc4\x87a. Bila je i \xc4\x8dlanicom Odbora za pravosu\xc4\x91e, Odbora za zakonodavstvo i Odbora za vanjsku politiku Zastupni\xc4\x8dkog doma Hrvatskoga dr\xc5\xbeavnog sabora. _NEWLINE_Nakon \xc5\xa1to je 2003. godine po drugi put izabrana u Hrvatski sabor, \xc5\xa0kare-O\xc5\xbebolt je od prosinca 2003. do velja\xc4\x8de 2006. godine (kada ju je zamijenila Ana Lovrin) bila ministricom pravosu\xc4\x91a u Vladi Republike Hrvatske. Nakon sukoba sa predsjednikom vlade Ivom Sanaderom (HDZ), odlazi iz vlade, te se od 21. velja\xc4\x8de 2006. godine vra\xc4\x87a na zastupni\xc4\x8dku du\xc5\xbenost u Hrvatskom saboru, koja traje do kraja 2007. godine._NEWLINE_Od 2006. do 2009., te ponovo od 2010. do 2013. godine je predsjednica Gradskog vije\xc4\x87a Grada Velike Gorice. _NEWLINE_Od kolovoza 2008. godine je profesionalno anga\xc5\xbeirana kao odvjetnica sa sjedi\xc5\xa1tem ureda u Zagrebu.\n_START_SECTION_\n2014.: predsjednica Demokratskog centra i saborska zastupnica\n_START_PARAGRAPH_\nVesna \xc5\xa0kare-O\xc5\xbebolt je danas (2014.) predsjednica stranke Demokratskog centra. Od velja\xc4\x8de 2014. god. je zastupnica u Hrvatskom saboru: prema koalicijskom izbornom sporazumu izme\xc4\x91u DC-a i HDZ-a, prvu polovinu jednog zastupni\xc4\x8dkog mandata osvojenog u VI. izbornoj jedinici (ju\xc5\xbeni dio Zagreba, podru\xc4\x8dje Sisa\xc4\x8dko-moslava\xc4\x8dke \xc5\xbeupanije i dio Zagreba\xc4\x8dke \xc5\xbeupanije izme\xc4\x91u Zagreba i Siska) na hrvatskim parlamentarnim izborima 2011. god. je odradila \xc4\x8dlanica HDZ-a Ivanka Roksandi\xc4\x87, da bi nakon njenog povla\xc4\x8denja preostali dio saborskog mandata odradila Vesna \xc5\xa0kare-O\xc5\xbebolt._NEWLINE_Vesna \xc5\xa0kare O\xc5\xbebolt je odlikovana Redom kneza Trpimira s ogrlicom i Danicom, Redom Ante Star\xc4\x8devi\xc4\x87a, Redom hrvatskoga trolista, Spomenicom domovinske zahvalnosti i Spomen medaljom "Vukovar". Srpsko narodno vije\xc4\x87e dodijelilo joj je 2011. nagradu \xc2\xbbSvetozar Pribi\xc4\x8devi\xc4\x87\xc2\xab\xc2\xa0za njezin prinos mirnoj reintegraciji hrvatskoga Podunavlja._NEWLINE_Udana je i majka dvoje djece.'